
RAPORT 

asupra proiectului de Lege privind aprobarea Ordonanţei de urgenţă 
a Guvernului nr. 143/2007 pentru modificarea alin.(2) şi (4) ale art.6 
din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor
comerciale filiale de distribuţie şi furnizare a energiei electrice
"Electrica Moldova" - S.A. şi "Electrica Oltenia" - S.A.

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 143/2007 pentru modificarea alin.(2) şi (4) ale art.6 din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia" - S.A., trimis cu adresa nr. PL-x 108 din 5 martie 2008, înregistrată sub nr. 21/44 din  6  martie 2008.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 3 martie 2008.

Consiliul Legislativ a avizat favorabil iniţiativa legislativă cu observaţii şi propuneri, conform avizului nr.1704 din 11 decembrie 2007.
Consiliul Economic şi Social a avizat favorabil proiectul de lege, conform avizului nr.2378 din 17 decembrie 2007.
Comisia juridică, de disciplină şi imunităţi a avizat favorabil iniţiativa legislativă, conform avizului nr.31/193 din 18 martie 2008.
Proiectul de lege supus dezbaterii are ca obiect de reglementare modificarea alin. (2) şi (4) ale art. 6 din Ordonanţa de urgenţă a Guvernului nr. 114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice „Electrica Moldova” - S.A. şi „Electrica Oltenia” - S.A., aprobată cu modificări prin Legea nr. 277/2005, în scopul prelungirii termenului până la care salariaţii, membrii consiliului de administraţie şi pensionarii cu ultimul loc de muncă la Societăţile Comerciale „Electrica Moldova” - S.A. şi „Electrica Oltenia” - S.A. pot achiziţiona acţiuni reprezentând un procent de 10% din capitalul social al acestor societăţi comerciale, întrucât termenul prevăzut în ordonanţă a expirat la data de 31 decembrie 2007.          
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 18 iunie 2008.

La dezbaterea acestui proiect de lege au fost prezenţi, în calitate de invitaţi, reprezentanţii Autorităţii pentru Valorificarea Activelor Statului: domnul Constantin Botez - vicepreşedinte şi domnul Cătălin Sandu               - director general.
La dezbaterea acestei iniţiative legislative, din totalul de 22 de membri ai Comisiei pentru politică economică, reformă şi privatizare au fost prezenţi toţi deputaţii.
În urma examinării proiectului de lege şi a opiniilor exprimate, membrii Comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr. 143/2007 pentru modificarea alin.(2) şi (4) ale art.6 din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia" - S.A..

În raport cu obiectul şi conţinutul său, iniţiativa legislativă face parte din categoria legilor ordinare.

  PREŞEDINTE,                                                             

 Mihai TUDOSE                   
                                                SECRETAR,                                                                                                                                                                                  

                                               Cornel POPA                                                                                                                                           

                                                                                                                            Consilier  parlamentar:
                                                                                                                             Graziella  Segărceanu

BIROUL  PERMANENT  AL

CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege privind aprobarea Ordonanţei de urgenţă a Guvernului nr. 143/2007 pentru modificarea alin.(2) şi (4) ale art.6 din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia" - S.A., trimis, spre dezbatere în fond, în procedură de urgenţă, cu adresa nr. PL-x 108 din              5 martie 2008, înregistrată sub nr. 21/44 din 6 martie 2008, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

